**המכללה לביטחון לאומי**

**מחזור מז' 2019- 2020**

**‏יום שני 09 דצמבר 2019**

**‏י"א כסלו תש"פ**

**הסיורים הגיאוגרפים במב"ל – התייחסות מדריכים**

**כללי**

1. לבקשת מד"רית מב"ל בחנו את נושא הסיורים הגיאוגרפים בראיה רחבה וכוללת, גם כסיורים המייצגים את העונה הישראלית, גם כסמינרים אקדמיים הכוללים ידע ועמידה במטלות וגם כחלק ממתכונת הסיורים כולה, הנהוגה במב"ל.

**רקע**

1. הסיורים הגיאוגרפים בישראל והסיורים בחו"ל, מהווים נדבך למידה משמעותי בשנת הלימודים. בשונה מלמידה של קורסים אקדמיים הלמידה באמצעות סיור, על שלביו השונים, מייצרת חוויית למידה שונה, מאתגרת וזכירה.
2. הסיורים הגיאוגרפים מוכרים על ידי האקדמיה כסמינרים מעשיים ומזכים את המשתתפים ביחידות לימוד אקדמיות (3-4 לכל סמינר) כחלק ממטלות ותנאי התואר השני.
3. בשנים קודמות מתכונת הסיורים הגיאוגרפים בישראל היתה מבוססת על מרכיב תיאורטי ומרכיב מעשי, ומטרותיהן:
   1. הרחבת הידע בתחומי הבטל"מ השונים על ידי מפגש עם נושאים, דמויות, ומקומות בארץ .
   2. הכרות עם מרכיבי העוצמה הלאומית לצד הפערים והשסעים.
   3. הכרות עם משאבי המדינה, רציונל חלוקתם והשפעתם על בטחונה הלאומי של המדינה.
   4. פיתוח תפיסה ביקורתית על הנלמד - בין התיאוריה והמעשה.
   5. חוויה אישית וגיבוש קבוצתי.
4. הסיורים הגיאוגרפים הוכנו על ידי מוביל או מספר מובילים מצוות, שעליו הוטלה משימת הסיור על פי הדגשים הבאים:
   1. משימה צוותית.
   2. תכנים ברמה אקדמית. שאלה עבורינו: האם במתכונת הנהוגה השנה ידענו אנחנו הסגל והעברנו למשתתפים מהם התכנים ברמה האקדמית שצריכים לעבור בסיור או במסגרת ההכנה? האם לחילופין ניתן מספיק זמן ל"אקדמיה" להעביר תכנים אלה? בהכנה? במהלך הסיור?
   3. למידה מקדימה.
   4. איזון בין כלל מרכיבי הבטל"מ.
   5. רשימת עוגנים מומלצת. האם אכן קיימת רשימה כזו שחולקה למובילי הסיורים בעבר?
   6. העמקה במספר נושאים.
   7. שילוב מושכל בין הרצאות לתצפיות.
   8. עיבוד צוותי ממוקד.
5. לצד הסיורים העביר פרופסור בן ארצי קורס אקדמי בן 4 שש"ס בנושא הגיאוגרפיה של הבטל"מ שעסק בין השאר בגבולות ארץ ישראל, בהיסטוריה של ארץ ישראל, הסכמים מכריעים, עיור וכפר, צורות התיישבות, דמוגרפיה ואוכלוסייה.
6. השנה הובילו, האלוף והסגל, שינויים משמעותיים במבנה ובמתכונת הלמידה במב"ל, שעיקריה נגזרים מהדברים הבאים: **"במהלך השנה ננסה לבחון את מרכיבי הביטחון הלאומי בהשוואה למערכת הבינלאומית - הגלובאלית. נעמיק בישראל, מכורתנו בהיכרות עם רבדיה השונים, בכלכלה, בהגנה הלאומית, בחברה במדיניות החוץ, ננסה להבין את תמורות התקופה בזירה והשפעותיהם. נחקור את השפעת הטכנולוגיה והדיגיטליזציה על הביטחון הלאומי. נפשפש בעברנו, נביט נכוחה אל ההווה וננסה לצפות פני עתיד. במהלך השנה נבחן מקרוב את אתגריו של הביטחון הלאומי ונתרחק כדי להטיב ולראות את התמונה השלמה. נעסוק בתיאוריה ובמעשה, בחלום וביום יום, נממש את יתרונה של הקבוצה ונתפצל לצוותים ולציוותים קטנים ומאפשרי שיח והעמקה. נגדיש את חדרי ההרצאות, הכיתות ונרבה בסיורים ובמסעות של חקר ובירור".** ובהמשך לכך הוסיפה מד"רית מב"ל: **" אנו מצפים כי תתנהלו כבכירים, תוך פתיחות מחשבתית, הקשבה וכבוד לזולת, שתישאו באחריות על הלמידה וההתפתחות האישית שלכם במהלך שנת הלימודים, תעמיקו בתחומי הלמידה שמעניינים אתכם, תיזמו ותפתחו חשיבה ביקורתית"** (מתוך שנתון מב"ל מ"ז).
7. מטרות הסיורים הגיאוגרפים הוגדרו באופן דומה למטרות הקודמות:
8. הרחבת הידע בתחומי הביטחון הלאומי השונים על ידי מפגש עם נושאים, דמויות, ומקומות.
9. היכרות עם מרכיבי העוצמה הלאומית לצד פערים ומתחים שונים.
10. היכרות עם משאבי המדינה, רציונל חלוקתם והשפעתם על הביטחון הלאומי.
11. פיתוח תפיסה ביקורתית על הנלמד - בין התיאוריה והמעשה.
12. אולם הדגשים להכנת הסיורים הגיאוגרפים (מתוך מצגת מד"רית), טומנים בחובם את מהות השינוי:
13. שילוב מרכיבי הביטחון הלאומי תוך שמירה על איזון ביניהם (כלכלי, מדיני, בטחוני וחברתי).
14. **ניסוח שאלות חקר.**
15. שילוב מרצים ומקומות חשובים ומרכזיים לביטחון הלאומי.
16. **חדשנות ויצירתיות בתכנון הסיור.**
17. גיבוש חברתי.
18. שילוב עיבוד צוותי.
19. נאמנים לחזון העולה מהשינוי המוזכר לפיו - אם נרצה להעפיל גבוה, עלינו להשתמש ברגלינו אנו, ואל לנו להניח שיישאו אותנו, או לשבת על גבם וראשיהם של אחרים (ניטשה) – הטמענו את השינוי במשתתפים ובמתכונת הלמידה.
20. פועל יוצא מאותו שינוי, שכלל, בין השאר, גם את ביטולם של הקורסים האקדמיים בנושא הגיאוגרפיה של הבטל"מ ואבות האומה, לצד יצירה של עונה גלובלית, ראשונה , המסתיימת בסיור אירופה, סיור צוותי, עצמאי בעקבות שאלות חקר מוגדרות – הם מתחים מובנים המופיעים, בבואנו לעסוק בסיורים הגיאוגרפים (גם בהם ולא רק בהם) בתוך כך: מסכימה עם הרשימה.
21. הגדרה של מבנה ושעות (ברור כי לא היו לנו בראש מבנה ושעות ברורים ומוסכמים לפני שיצאנו לדרך והיינו תגובתיים לתכניות שהוצעו ע"י המשתתפים ) לרבות הגדרה של תכנים מקומות ומוסדות ("עוגנים") הכרחיים לדעת הסגל אל מול פתיחות וחופש מלאים לצוות. המילה "מלאים" היא מקור הבעיה בעיניי. זה בדיוק הדבר שאנחנו צריכים ליישב בסגל להמשך השנה ולשנה הבאה (אפרופו פתוח-סגור) ולהסכים על נקודת איזון.
22. למידה במליאה מול למידה בצוותים ובקבוצות קטנות.
23. למידה אקדמית סביב הסיור הגיאוגרפי אל מול למידה מעשית – מהי נק' האיזון. אנחנו צריכים לדבר על מה כוללת הלמידה האקדמית. האם שעה וחצי של יוסי במליאה מכסה זאת? האם קריאה עצמית? האם צריך שכל אחד יגיש נייר של עמוד אחד עם תובנות אל מול שאלת מחקר ראשית?
24. משכי הטעינה אל מול משכי הסיור עצמו, בהשוואה פנימית ובהשוואה לסיורים אחרים.
25. במסמך זה ננסה להציע הגיונות ודרכים למציאת נקודות האיזון הראויות באשר לסיורים הגיאוגרפים, על סמך ניסיוננו והבנתנו.

**פתוח - סגור**

1. נדמה כי קיימת תמימות דעים אוהדת וחיובית באשר למתכונת למידה המאפשרת ללומדים עצמם להגדיר את נושאי העניין שלהם, להעמיק חקר בנושאים אלו ולהוביל למידה קבוצתית של חבריהם. כך גם באשר ללמידה בקבוצות קטנות, בהן מובנית בתהליך האחריות והמחויבות ללמידה ומצטמצמים משמעותית אחוז הממעטים לתרום לשיח וללמידה הקבוצתית ("המפרקות השבורות" בלשון האלוף).
2. מנגד, יש שיאמרו, כי המשתתפים אינם בשלים דיים ואינם אוחזים במספיק ידע רחב ועמוק, בכדי להקיף ולענות על שאלות חקר בהקשר האסטרטגי בכלל ובהקשר של הסיור הגיאוגרפי בפרט. חוסר זה, מחייב למידה מובנית וסדורה, לצד הבניה של הסיור בכללותו, לרבות שאלות החקר והטעינה. טענות אלו מתגברות, לאור מבנה השנה הנוכחית, שאינו כולל בתוכו – כולל, אך בשלב מאוחר יותר בשנה (עונה ישראלית), בשונה משנים קודמות, פרק מושגים ומבואות, המייצר הבנה מושגית ומכנה משותף נושאי. זאת ועוד, יתכן שיש תכנים שאנו כסגל סבורים שבוגר מב"ל צריך לקבל, גם אם הדבר חורג מתחומי הענין שהם מגדירים לעצמם כיחידים וכקבוצה.
3. מניסיוננו, המבוסס על סיורי השנה הקודמת וסיורי השנה הנוכחית (סיורי אירופה, סיור צפון וההכנה לסיור דרום) למדנו כי:
   1. הלמידה בקבוצות קטנות היא אכן מפתח להצלחת הסיורים בכל היבט.
   2. המתכונת של למידה, ניסוח שאלת חקר, תכנון משכי טעינה, משכי סיור ומשכי ניתוח ועיבוד – היא מתכונת נכונה. בכל מתכונת ובכל הרכב יהיו נושאים ומקומות שיישארו "בחוץ" - אלו אינם העיקר.
   3. ככלל, טעינה מאופיינת בלמידה פאסיבית, סיור מאופיין כלמידה בחיכוך, כלמידה אקטיבית. שני השלבים קריטיים להצלחת הסיור ולשניהם יתרונות וחסרונות מובנים.
   4. ישנה חשיבות עצומה לריבוי דעות ודוברים, לרבות דוברים המביאים קול אחר, חריג ושונה.
   5. אישורי תוכניות סדורים, בנוהל מדורג, כחלק ממתכונת הסיור חייבים להופיע בלו"ז ולהשפיע על בחירות ותכנון המשתתפים. לדעתי חסר לנו שלב, מוגדר, טרום תכנון (וכמובן טרום אישורי תכניות), שבו מקבלים מהאקדמיה את ה"דרישות" המינימליות, אם ניתן להגדירן ככאלה, לתוצרי הלמידה באותו סיור.
   6. שלב גיבוש שאלת החקר, שלב התכנון, שלב הטעינה, שלב הסיור ושלב העיבוד – חייבים להיות מוסדרים בגרף באופן מיטבי יותר.
4. נראה כי נדרשת נוסחה המאזנת בין מידת החופש ללמוד לבין מידת הידע לחפש. במילים אחרות, מידת הפתיחות לחפש ולחקור נגזרת ממידת הידע המושגי והתיאורטי הנצבר או קיים בקרב המשתתפים. או לחלופין מוכתב ע"י האקדמיה.
5. לטעמנו, במתח המובנה שבין פתוח לסגור, הכלל הנוהג הוא שהסיורים בתחילת השנה (בין אם יהיו אלו סיורים גיאוגרפים, או סיורי חו"ל ואפילו סיורים נושאיים) חייבים להיות מובנים ומפוקחים טוב יותר על ידי הסגל, לרבות; עיצובן וכיוונון של שאלות החקר, השפעה ועיצוב על תכנים ומקומות, השפעה על מבנה ומסגרת. מדובר בנדבך הכרחי ללמידה הכוללת. בהמשך השנה, על בסיס הסיורים הראשונים ועל בסיס הידע שמצטבר, צריך וניתן לאפשר פתיחות וחירות לימודית גדולים יותר, בקצב הולך וגובר. סעיף חשוב מאד
6. הלכה למעשה, בסיורים הראשונים נדרש הסגל להתערבות מוגברת. למשל, כל אימת שיעדרו מרכיבים משמעותיים ממרכיבי הביטחון הלאומי, או כל אימת שיעדרו מהתכנית "עוגנים" קריטיים לתפיסת הסגל, או כל אימת שהתוכנית תייצר קשיים והשלכות רוחביים. התערבות זאת תלך ותצטמצם במעלה השנה – הן משום שמדובר בהעברת מקל איטית אל המשתתף והן משום שעקרונות הלמידה והחקירה, כמו גם בסיסי הידע, יהיו כבר נהירים דיים למשתתפים.
7. מי שמבקש להכין את עצמו לריצת מרתון, אינו מתחיל את אימוניו בריצה של 42.2 ק"מ. הוא מתחיל בריצות קצרות יותר משמעותית, ומעלה אט אט את המרחק עד ליעד. כך גם באשר לסיורים – מי שמבקש להוביל ולהשתתף במשלחת חקר אסטרטגית במדינה זרה או במעצמה, וללמוד בתהליך סדור, אודות חלק ממרכיבי הביטחון הלאומי והשפעתם האזורית והגלובלית – חייב לסגל לעצמו יכולות שאלה ובחינה, יכולות תכנון וניתוח, בתהליך מובנה וסדור.
8. המפתח לכך טמון בסגל ובתוכנית הלמידה ("גרף") – שני אלו חייבים להשפיע על בחירת המובילים, אישורי תוכניות מובנים, דיוק ושינוי נדרשים, תוך תנועה מנוקשות לפתיחות לאורך השנה.
9. מובן, כי מבנה שנת המב"ל, או מהו בסיס הידע הנדרש והמוסכם מהמשתתפים, בין שהוא נלמד בין שהוא קיים, אף הוא מרכיב הכרחי ומפתח להכרעה במתח שבין הפתוח לסגור (אבל על כך בדיון אחר הנוגע, כאמור, למבנה שנת המב"ל). לכך צריך לחבר את הסוגיה של מיהו בוגר מב"ל, או עם איזה מטען ידע וכלים נרצה שהוא יצא משנת המב"ל.

**גדול - קטן**

1. כאמור, מתח מקביל הדר בכפיפה אחת למתח שבין פתוח לסגור, הינו המתח שבין למידה בקבוצה גדולה (מליאה) ללמידה בבוצה קטנה (צוות או ציוות). לכל תצורה יתרונות וחסרונות והמפתח, גם כאן, הינו איזון נכון על פי יתרון יחסי.
2. חסרונותיה של הלמידה בקבוצה גדולה ניכרים וכוללים את תסמונת העדר המובל ממקום למקום, פסיבי לחלוטין. מנגד, המליאה מאפשרת הגעה של דוברים אטרקטיביים, מהרמה הבכירה ביותר, קיצור של טווחים וזמנים בהעברת הידע.
3. לעומתה, הלמידה בקבוצה קטנה אינטימית יותר, מחייבת מעורבות פעילה של כלל החברים, קבוצה קטנה אינה מאפשרת להיחבא אל הכלים, לנדוד למחוזות אחרים. אולם, מרחב הטעות בלמידה גדול יותר, מרחב הבכירות בלמידה קטן יותר ונדרשות תשומות כפולות ומכופלות בהיבטים לוגיסטיים ותקציביים.
4. גם בסיורים הגיאוגרפים יש למצוא את נקודות האיזון בין המליאה לצוות ולציוות. מבנה הסיור צריך שיאפשר פרקי למידה בתצורות השונות:
5. למידה במליאה לטובת מפגש עם מרצים בכירים ומקומות מפתח, לטובת ריכוז תשומות והורדת עלויות וגם לטובת גיבוש חברתי.
6. למידה בצוות ולמידה בציוות כחלק מן המסגרת הכללית של הסיור לטובת העמקה בשאלות מסוימות ולטובת הגדלת שטח הפנים של הסוגיות השונות.
7. למידה באמצעות מליאה, צוות או ציוות אינה מטרה אלא אמצעי להגיע לחשיבה ביקורתית, לחשיבה גבוהה יותר, אחרת. ככל שנעשה שימוש רב יותר בכל תצורות הלמידה במסגרת הסיורים השונים, ירווח לכולנו.
8. ככלל תכנים הניתנים במליאה ראוי להקדים להם חומרי קריאה וללוות אותם בעיבוד ובמקרה בוחן (עיבוד ומקרה מבחן רלבנטים אף הם לקבוצות קטנות). תכנים הנלמדים בקבוצות קטנות צריכים לקבל במה בצוות או במליאה, בכדי לשתף קהלים גדולים יותר. ככל שהלמידה תנוע כל העת מלמטה למעלה ומלמעלה למטה, תיווצר חוויה מעשירה וטובה יותר. הדברים נכונים ללמידה ככלל ולסיורים השונים בפרט.

**מפי הגבורה או ברגלינו אנו**

1. בבואנו לעסוק בשאלה/סוגיה הקשורה בביטחון הלאומי עלינו לאמץ מתכונות למידה שונות וחדשניות לצד מתכונות לימוד מסורתיות וקלאסיות.
2. משכי הרצאה של מומחים צריכים להשתכלל למשכי העמקה בקבוצות קטנות העוסקות בניתוח מקרים. מפגשים מזדמנים, תשאולים מקומיים ותצפיות שונות אינן יכולות להיות חזות הכל, ועליהן להשתכלל בתהליך של שיח והנגדה, להבנה מקיפה.
3. ככלל משכי למידה בטרם ניסוחן של שאלות החקר ומשכי טעינה לקראת יציאה אל החקירה עצמה, מאופיינים בספיגה, הפנמה וקריאה אודות הנושא. לעומתם, משכי הסיור מאופיינים כמשכים של חוויה וחיכוך עם הנושא והבעיה. יחד עם זאת, חשוב לציין, כי זו אינה הגדרה קשיחה עם גבולות ברורים – הגבולות נזילים והתכנים מתערבבים והכוונה היא רק לתת בהם סימנים.
4. היכולת לשלב בין תיאוריה למעשה, בין הגות ליום יום, היא ממעלותיה הניכרות של המכללה לביטחון לאומי, ואלו מתחדדות באמצעות פרופסור יוסי בן ארצי, חוקר בעל שם עולמי, בור סוד שאינו מאבד דבר, מומחה לגיאוגרפיה של ארץ ישראל. בעבר ניתנו הרצאותיו במסגרת קורס אקדמי וגם במסגרת הסיורים הגיאוגרפים השונים.
5. אנו סבורים כי תכנים עיוניים, מעוררי מחשבה ומרתקים ככל שיהיו, צריכים להינתן בהקשר, בזיקה למרכיב או מרכיבי הביטחון הלאומי, כחלק ממסכת גדולה יותר המביאה להבנה אסטרטגית ובטל"מית של המשתתפים. הדברים נכונים גם כאן.
6. תכנים שיש להם הקשר לסיור הגיאוגרפי טוב אם יינתנו בהקשר ובזיקה לסיור עצמו, בין שיינתנו בשלב הטעינה ובין שיינתנו בשלב הסיור, על פי הצורך והסימנים שנתנו בהם. אך ראוי לומר בצורה מפורשת שעליהם להינתן, כך או אחרת, ובהקשר. לעניות דעתי הם קצת הלכו לאיבוד בסיור צפון למשל.
7. תכנים אחרים, וכאן אנו חורגים מהמנדט שניתן לנו רק לטובת אמירה כוללת, צריכים להיות בהקשר לנושא, בהקשר לאירוע, כך שבסופה של עונה ובסופה של שנה, יוכלו המשתתפים להבין את התמונה הגדולה, שביקשנו להעניק להם. אמירה רלבנטית למרצים אורחים שאינם תמיד מובאים בהקשר ספציפי, אלא בגדר אישים שראוי לשמוע אותם במב"ל ובהתאם לזמינותם. זו דילמה ומתח שתמיד ילוו אותנו.
8. הדרך הנכונה באשר לאותם "תכנים אחרים" היא באמצעות מבנה גנרי של יום הלמידה במכללה; כך שיום כזה יפתח במשך של שיח אודות חומרי קריאה שחולקו מראש (קפה קריאה – ולכן אין חובה או צורך להמשיך ולדון בהם או להתייחס אליהם במליאה. זה פער בציפיות המשתתפים שיש לתווך אותו) , משכים תיאורטיים עד לארוחת הצהריים בהם יעסוק המרצה בתכנים הקשורים – קשורים כן אך אין הכרח כאמור לעסוק בהם עצמם לאותם חומרי קריאה, לא כחזרה עליהם אלא כהעמקה בהם ומעבר להם. לאחר ארוחת הצהריים עיבודים וניתוחים בקבוצות קטנות של מקרי בוחן הקשורים לתיאוריה ולחומרי הקריאה, בהם עסקנו בחלקו הראשון של היום. במבנה כזה לא הותרנו מקום למה שאנחנו מכנים "פרקטיקנים" שממחישים כיצד התאוריה נראית בעולם המעש הבכיר.

**כמה כמה**

1. מהו היחס הנכון בין מרכיבי הסיור הלימודי; מהו היחס הנכון בין המרכיבים השונים של הסיורים בארץ לעומת הסיורים בחו"ל; גם כאן נתקשה להציע נוסחה ברורה, אבל ננסה לייצר זיקות והקשרים מושכלים:
2. השלבים כולם חייבים להופיע בגרף השנה ולקבל קשב הולם של הסגל והתכנית השנתית.
3. מעבר משלב לשלב מחייב אישור תוכניות על ידי דרג ממונה. עלינו להגדיר מיהו הדרג הממונה בכל שלב. אין סיבה בעיניי, למשל, להגיע לאלוף על שאלת מחקר. כשלב מקדים להצעת משכי טעינה ותכנון, אחרת כל היום נהיה בדיונים שאין זה ריאלי לתאם אותם.
4. בחינה של התוכנית צריכה להיעשות בעיניים אקדמיות ומב"ליות בו זמנית.
5. שלבים הכרחיים בתהליך, לרבות מאפיינים:
   1. שלב גיבוש שאלת החקר – על מה ויתרנו, על בסיס אילו לקחים, כיצד הגענו, למה דווקא, מקורות וספרות ראשיים ומשניים.
   2. שלב גיבוש תכנית הטעינה – מה ההקשרים של התכנים, כיצד הם תורמים, ריבוי דעות וקולות.
   3. שלב גיבוש תוכנית הסיור – היכן נפגוש את השאלה או השאלות, את מי נפגוש, מה הוא מייצג, ריבוי דעות וקולות.
   4. שלב עיבוד וגיבוש תוצרים נדרשים (מצגת, מסמך) – אז מה למדנו, מה לא למדנו, מה ניתן להבין מ , מה לא שמענו
   5. שלב הצגת התוצרים.
6. סיור בין יום אחד מחייב; שעת עיבוד צוותית לניסוח שאלת החקר (צוותית או מוביל מול סגל ואקדמיה? תחשבו על סיור ירדן למשל), משך טעינה מקדים אחד לכל הפחות ושעת עיבוד צוותית לאחריו.
7. סיור בין יומיים מחייב; שעה עד שעתיים לטובת עיבוד צוותי, שמטרתו ניסוח שאלת החקר, שניים עד שלושה משכי טעינה מקדימים, עיבוד צוותי אחד במהלך הסיור ועיבוד צוותי אחד בסופו. תחקיר מליאה? סגל?
8. סיור בין שלושה ימים מחייב; ארבעה משכים לטובת גיבוש שאלת החקר (לטעמי מוגזם), שמונה משכי טעינה מקדימים, שני עיבודים צוותיים במהלך הסיור (אחד לכל יום) ושני משכי עיבוד בסופו (לטעמי אחד צוותי ואחד מליאתי).
9. סיור בין ארבעה ימים מחייב; שמונה משכים לטובת השאלה (לטעמי יותר מדי. צריך לאפשר גמישות), שנים עשר משכי טעינה, שלושה עיבודים במהלך הסיור (לטעמי יותר מדי) ושני משכי עיבוד בסופו (אחד מליאתי).
10. סיור בין חמישה ימים מחייב; שנים עשר משכים לטובת השאלה, שבוע טעינה, שלושה עד ארבעה עיבודים במהלך הסיור, יום לטובת עיבוד והצגת תוצרים. לעניות דעתי אין הבדל גדול בין סיור בין ארבעה ימים לחמישה ימים. הקפיצה היא בן חמישה ימים (מזרח) לבין שבועיים (ארה"ב) אבל לא ניתן לעשות מכפלות "פשוטות". זה יותר מורכב.
11. כאמור, לא מדובר בנוסחה סגורה ובהחלט ניתן לשנות, לצמצם או להוסיף אולם כל שינוי מחייב שמירה ואיזון בין הסיורים השונים.
12. נוסיף ונאמר כי לדעתנו חייב להישמר יחס הולם בין סיורים בארצנו לבין סיורים בחו"ל. בהנחה שסיורי חו"ל מתגבשים לכ – 15 עד 20 יום (אירופה, מזרח וארה"ב), ראוי למכללה ישראלית, שתשקיע, לכל הפחות, את אותו הקשב והעניין במולדתה. סיורי דרום, צפון, ירושלים ואיו"ש – מתגבשים לכדי 9 ימים, אליהם אנו ממליצים להוסיף סיור מרכז ות"א- יפו, יום אבות האומה במתכונת מורחבת (מה ירחיב את המתכונת? יותר מיום? קורס?), סיור תשתיות (קיים בגרף) וסיור חברה.
13. מטבע הדברים סיורי חו"ל יקרים יותר וכוללים היבטים ועוצמות נוספים של נראות, ייצוגיות וממלכתיות. אולם הנוסחה המוצעת לעיל, אינה מתעלמת מהם ומציעה מענה מיטבי גם להם. ניתן גם לשקול קיצור סיורי חו"ל (ניתן, למשל, להחליט שעושים סיור ארה"ב ממוקד רק בניו יורק וושינגטון ומשכו שבוע). בסוף יש זמן מוגבל וצריך להחליט על מה מוותרים.

**סיכום**

1. ניסינו להתמודד עם הסיורים הגיאוגרפים השונים ועם המתחים המלווים אותם, בחריפות יתר, לאור השינוי במתכונת הלמידה בשנה הנוכחית. הפתרונות שהצענו אינן פתרונות קסם ואינם נוסחאות מתמטיות ברורות.
2. הצעתנו כוללת מערכת של איזונים והגיון ישר, המנסים לחבר בין החזון לתכלית ולחיי היום יום.
3. אין בהצעתנו זו גם פתרון כולל לכלל המתחים הנגזרים מהשינוי שהוחל בו השנה, ועל כן נדרשת בחינה מעמיקה של עונות השנה, תכנית הלמידה הכוללת, משקלו של התואר השני במב"ל ועוד.
4. יחד עם זאת, הצעתנו מאפשרת למידה והכלה של המתחים גם ללא דיון כולל בחזון ובתכלית ואלו עיקריה:
5. מסגור לפתוח בקצב עולה, תוך שימוש בידע הנצבר, בגרף ובאישורי תוכניות כמנגנון לימוד ופיקוח.
6. שילוב מיטבי של כל צורות הלמידה (מליאה, צוות, ציוות) במהלך הסיורים, מלמעלה למטה ומלמטה למעלה בהתאם לכללי הלמידה.
7. איזון מושכל ומתואם בין מתכונות למידה ומשכי למידה בראיה פנימה של הסיור הנדון ובראיה החוצה של הסיורים כולם.
8. עבודה בשלבים מובנים ומוגדרים ובקבוצות למידה קטנות.

בברכה,

|  |  |  |  |
| --- | --- | --- | --- |
|  | יהודה יוחננוף |  | ערן קמין |
|  |  |  |  |